CELEX: 52010XG0526(03)
Language: bg
Date: 2010-05-11 00:00:00
Title: Заключения на Съвета от 11 май 2010 година относно интернационализацията на висшето образование

26.5.2010   
            
            
               BG
            
            
               Официален вестник на Европейския съюз
            
            
               C 135/12
            
         Заключения на Съвета от 11 май 2010 година относно интернационализацията (1) на висшето образование
   2010/C 135/04
   СЪВЕТЪТ НА ЕВРОПЕЙСКИЯ СЪЮЗ,
   КАТО ИМА ПРЕДВИД, ЧЕ:
   
               1.
            
            
               Декларацията от Болоня от 19 юни 1999 г. постави началото на междуправителствен процес, целящ създаването на Европейско пространство за висше образование до 2010 г., който се подкрепя активно от Европейския съюз и министрите, отговарящи за висшето образование в 46-те участващи държави, които по време на срещата си в Льовен и Лувен ла Ньов на 28—29 април 2009 г. призоваха институциите за висше образование да продължат да интернационализират своите дейности.
            
         
               2.
            
            
               Резолюцията на Съвета от 23 ноември 2007 г. за модернизация на университетите с оглед на конкурентоспособността на Европа в една световна икономика на знанието (2) прикани държавите-членки да популяризират интернационализирането на институциите за висше образование посредством насърчаването на гаранциите за качество чрез независимо оценяване и партньорски проверки на университетите, увеличаване на мобилността, насърчаване на използването на съвместните и двойни дипломи и чрез улесняване на признаването на квалификации и периоди на обучение.
            
         
               3.
            
            
               Европейският съюз има дълга традиция в сътрудничеството с трети държави въз основа на пакет от политики и инструменти, в които висшето образование играе все по-голяма роля. В споразуменията за сътрудничество с партньори от цял свят често е залегнала подкрепа за програми за развитие на инфраструктурата и сътрудничество във висшето образование, както и рамки за диалог относно политиката в тази област. Сътрудничеството във висшето образование заема важно място и в рамките за многостранното сътрудничество като Съюза за Средиземноморието, Северното измерение и Източното партньорство.
            
         
               4.
            
            
               С Решение № 1298/2008/ЕО на Европейския парламент и на Съвета от 16 декември 2008 г. бе приета програмата за действие „Еразмус Мундус 2009—2013“ за повишаване на качеството на висшето образование и насърчаване на междукултурното разбирателство чрез сътрудничеството с трети държави (3).
            
         
               5.
            
            
               Програмата Темпус IV (2007—2013 г.) подкрепя модернизацията на висшето образование в държавите партньори от Източна Европа, Централна Азия, Западните Балкани и района на Средиземноморието главно чрез проекти за сътрудничество и партньорства. Други програми като програмите за сътрудничество с индустриалните държави, или Еdulink, Nyerere и Alfa, обхващат дейностите за академично сътрудничество с други райони на света.
            
         
               6.
            
            
               Действията по инициативата „Мария Кюри“ от Седмата рамкова програма за научни изследвания и технологично развитие насърчават високите постижения и мобилността в европейската научноизследователска област и осигуряват широка подкрепа за развитието на динамични човешки ресурси от световна класа в европейската система за научни изследвания, като се отчитат присъщите международни измерения на научноизследователската дейност.
            
         КАТО ОТБЕЛЯЗВА, ЧЕ:
   
               1.
            
            
               Висшето образование придобива все по-значимо международно измерение, тъй като все повече институции за висше образование приемат студенти от трети държави, обменят студенти, служители, проекти и знания и осъществяват международно сътрудничество в академичната и научноизследователската област.
            
         
               2.
            
            
               Качеството на институциите за висше образование в Европа и несравнимата по богатство гама от дисциплини, които те предлагат, както и тяхната задълбоченост, ги правят особено привлекателни за международните академични среди като образователни дестинации, но също и като партньори за съвместни образователни и научноизследователски проекти.
            
         
               3.
            
            
               В допълнение към това фактът, че Европа успешно създава инструменти като общата референтна рамка, която обединява националните квалификационни системи и рамки около обща европейска референтна рамка (4), а също и фактът, че успява да постигне общо разбиране в области като осигуряването на качеството (5), пораждат засилващ се интерес сред партньорите в световен план.
            
         
               4.
            
            
               Международните програми за сътрудничество и диалогът с трети държави в областта на политиката за висше образование не само правят движението на потока от знания по-свободно, но също така допринасят за повишаване на качеството и международния престиж на европейското висше образование, стимулират научноизследователската дейност и иновациите, благоприятстват мобилността и диалога между културите и насърчават международното развитие в съответствие с външнополитическите цели на ЕС.
            
         КАТО ПРИПОМНЯ, ЧЕ:
   Съветът отдава голямо значение на насърчаването на мобилността с цел учене на студенти, преподаватели и изследователи в сферата на висшето образование. Подобна мобилност служи за обогатяване на човешкия капитал и увеличаване на възможностите за намиране на работа посредством придобиване и обмен на знания, развитие на езиковите и междукултурните компетентности и насърчаване на личните контакти. Нещо повече, усилването по този начин на потока на знание може да развие способностите за творчество и иновации.
   КАТО СЪЗНАВА СЪЩЕВРЕМЕННО, ЧЕ:
   Конкуренцията в световен план да се осигури все по-голям дял от мобилните международни студенти поставя непрекъснато нови предизвикателства, защото партньорите в другите държави също търсят активно стратегии да насърчат отварянето на своите институции за висше образование към останалия свят и да привлекат най-големите таланти.
   ПРИЕМА, ЧЕ:
   
               1.
            
            
               Международното сътрудничество в областта на висшето образование е важно и обогатяващо и заслужава подкрепа както на национално равнище, така и на равнище ЕС. Това сътрудничество допринася за подобряването на качеството и иновацията на преподаването, ученето и научноизследователската дейност и благоприятства генерирането на знания. Висшето образование играе централна роля в развитието на личността и обществото, тъй като засилва социалното, културното и икономическото развитие и насърчава активната гражданска позиция и етичните ценности. Едновременно със специалното внимание по отношение на принципа на субсидиарност, сътрудничеството в областта на висшето образование следва да бъде неразделна част от политиките на ЕС в областта на външното сътрудничество и следва да бъде пригодено към специфичните потребности, интереси и етап на развитие на заинтересованите държави партньори.
            
         
               2.
            
            
               Съществува необходимост от подкрепа за инициативите и програмите на ЕС, които насърчават сътрудничество в областта на висшето образование с европейско измерение и подпомагат институциите за висше образование в работата им по съвместни академични проекти, за консолидирането на европейските мрежи и за намаляването по този начин на бариерите между националните системи. Подкрепата за сътрудничеството на европейските институции за висше образование с техни партньори от целия свят играе важна роля за насърчаване на качеството и високите постижения. Сътрудничество от подобен род допринесе например за създаването на новаторски курсове и разкри възможност за установяване на транснационални съвместни, двойни и множествени образователно-квалификационни степени. Програмите на ЕС за академично сътрудничество следва да бъдат организирани така, че да развиват ясно разпознаваеми и ефикасни механизми за изпълнение и да отправят разбираеми, последователни и убедителни послания в целия свят.
            
         
               3.
            
            
               Напредъкът, постигнат посредством паневропейския процес от Болоня, който направи структурата на образователно-квалификационните степени по-съвместима и сравнима, както и успешното приемане от страна на ЕС на общи подходи и инструменти за признаване на квалификациите и осигуряване на качество, засилиха привлекателната сила на висшето образование в Съюза. Налице е общ интерес да се популяризират тези постижения в целия свят и да се даде отговор на нарастващия интерес, проявяван от трети държави. Болонският политически форум, който улеснява диалога относно политиката между Европейско пространство за висше образование и други части на света, следва да се приветства като инструмент за обмен по конкретни въпроси от взаимен интерес.
            
         
               4.
            
            
               Инициативите, които правят европейското висше образование по-разбираемо и прозрачно за заинтересованите страни в международен план, могат също да спомогнат и за това Европа да стане по-привлекателна като образователна дестинация. Извършващото се в момента проучване, което има за цел да очертае различните мисии и успехи на институциите за висше образование и да изготви оценка на целесъобразността от въвеждането на европейски инструмент за прозрачност, следва да продължи, за да се направят по-разбираеми и видими специфичните преимущества на европейското висше образование.
            
         
               5.
            
            
               Все по-голям брой трети държави се интересуват от общите политики и инструменти, разработени от ЕС за подкрепа на държавите-членки в модернизирането на техните различни образователни системи — Европейската система за трансфер и натрупване на кредити (ECTS) и Европейската квалификационна рамка (EQF) са сред инструментите, обект на особено внимание. Поради това, наред с програмите за международно академично сътрудничество, следва да се развива политическият диалог по въпросите на висшето образование с редица заинтересовани международни партньори с оглед обмен на опит и добри практики, изграждане на локален капацитет, както и положителният опит да се използва за подобряване на политиките на ЕС.
            
         
               6.
            
            
               Международното академично сътрудничество следва да продължи да бъде важно средство за подкрепа от страна на ЕС за усилията на неговите партньори за модернизация, защото, като предлага структурирани партньорства между институциите за висше образование от ЕС и такива от трети държави, ЕС може да допринесе за изграждане на локален капацитет както в самите институции за висше образование, така и извън тях, за задържане на квалифицирани университетски преподаватели и за активизиране на международния академичен обмен и на мобилността.
            
         И СЪОТВЕТНО ПРИКАНВА ДЪРЖАВИТЕ-ЧЛЕНКИ:
   Да приемат — съгласувано с институциите за висше образование и при спазване на тяхната автономност и национални практики — мерки, насочени към:
   
               1.
            
            
               Насърчаване изграждането на истинска международна култура сред тези институции, например чрез:
               
                           а)
                        
                        
                           насърчаване на сътрудничеството, създаването на мрежи и взаимодействието между институциите за висше образование, научноизследователската общност и бизнеса на международно равнище като част от стремежа за постигане на пълноценно функциониращ триъгълник на знанието;
                        
                     
                           б)
                        
                        
                           насърчаване и подкрепа за мобилността на международните студенти, преподаватели, изследователи и друг персонал;
                        
                     
                           в)
                        
                        
                           предоставяне на студентите, преподавателите, изследователите и другите заинтересовани страни във висшето образование на обучение и компетентности, необходими за работа в отворена международна среда;
                        
                     
                           г)
                        
                        
                           набиране на специалисти с международен опит, които могат да поощряват сред местните студенти и преподаватели по-голяма отвореност към света;
                        
                     
                           д)
                        
                        
                           осигуряване предоставянето на висококачествени учебни планове и използването на методи за обучение, които отчитат международните измерения;
                        
                     
                           е)
                        
                        
                           установяване на институционална среда, която насърчава участието на студентите, преподавателите и изследователите в международни програми, съвместни, двойни и множествени образователно-квалификационни степени и научноизследователски проекти;
                        
                     
                           ж)
                        
                        
                           насърчаване на институциите за висше образование да изготвят стратегии за интернационализация и/или да включат това измерение в своите планове за развитие.
                        
                     
         
               2.
            
            
               Засилване на международната притегателност на институциите за висше образование, например чрез:
               
                           а)
                        
                        
                           стимулиране на стремежа към високи академични постижения и подобряване на международната видимост на европейските университетски центрове като интересни за обучение и провеждане на научни изследвания места;
                        
                     
                           б)
                        
                        
                           подобряване качеството на услугите, които подпомагат приема, престоя и връщането у дома на чуждестранни студенти, преподаватели, изследователи и друг персонал;
                        
                     
                           в)
                        
                        
                           участие в мрежи за международно сътрудничество, проекти и съвместни образователни и изследователски програми;
                        
                     
                           г)
                        
                        
                           насърчаване развитието на висококачествени съвместни, двойни и множествени образователно-квалификационни степени, както и на съвместното ръководство на научни разработки;
                        
                     
                           д)
                        
                        
                           улесняване признаването на придобитите в чужбина квалификации и периодите на обучение в чужбина, без да се омаловажават механизмите за осигуряване на качеството.
                        
                     
         
               3.
            
            
               Популяризиране на глобалното измерение и на всеобщото осъзнаване на социалната отговорност на институциите за висше образование, например чрез:
               
                           а)
                        
                        
                           насърчаване на нови и новаторски форми на транснационално сътрудничество сред общността на висшето образование;
                        
                     
                           б)
                        
                        
                           насърчаване и подобряване на равните възможности за достъп до висше образование и до международните схеми за мобилност посредством осигуряването на подходящи стимули и подкрепа;
                        
                     
                           в)
                        
                        
                           пренасочване на познанието към обществото както на местно, така и на национално и глобално равнище, с което да се спомогне за задоволяване на нуждите на обществото и за даване на отговор на важни социални предизвикателства.
                        
                     
         И СЪОТВЕТНО ПРИКАНВА КОМИСИЯТА:
   
               1.
            
            
               да изготви — в сътрудничество с държавите-членки и при пълно зачитане на автономността на институциите за висше образование — международна стратегия на ЕС за висшето образование, която ще има за цел да съгласува по-добре и да усъвършенства допълването между съществуващите инициативи за международно сътрудничество както на равнище ЕС, така и на национално равнище, и която ще продължи да спомага за по-голямата привлекателност на европейското висше образование, научни изследвания и иновации във външните дейности на ЕС, както и за програмите и политиките за сътрудничество на ЕС в тази област;
            
         
               2.
            
            
               да направи необходимото мобилността с учебна и научноизследователска цел между ЕС и останалия свят да бъдат част от тази стратегия;
            
         
               3.
            
            
               да продължи да подпомага международните партньорства във висшето образование, международното академично сътрудничество и мерките за изграждане на капацитет, както и да улеснява диалога по въпросите на политиката на висшето образование със заинтересовани трети държави;
            
         
               4.
            
            
               да насърчава обмена на опит и добри практики в тази област.
            
         
      (1)  За целите на настоящия текст терминът „интернационализация“ е използван, за да означи развиването на дейности в областта на международното сътрудничество между институциите за висше образование в ЕС и в трети държави.
   
      (2)  16096/1/07 REV 1.
   
      (3)  ОВ L 340, 19.12.2008 г., стр. 83.
   
      (4)  Европейска квалификационна рамка (ОВ C 111, 6.5.2008 г., стр. 1).
   
      (5)  Напр. Европейският регистър за осигуряване на качеството на висшето образование и Европейските стандарти и насоки за осигуряване на качеството в европейското пространство за висше образование, които са създадени в рамките на процеса от Болоня.